GPSC วิ่งเกือบ 5% เก็งฯ ผลงานปี 63 โตแกร่ง รับอานิสงส์กระแส EV-Battery
GPSC วิ่งเกือบ 5% คาดเก็งฯ ผลงานปี 63 โตแกร่ง พร้อมรับผลดีกระแส EV-Battery อยู่ที่ 80.75 บาท บวก 3.50 บาท หรือ 4.53% มูลค่าซื้อ 1.85 พันล้านบาท
GPSC วิ่งเกือบ 5% คาดเก็งฯ ผลงานปี 63 โตแกร่ง พร้อมรับผลดีกระแส EV-Battery อยู่ที่ 80.75 บาท บวก 3.50 บาท หรือ 4.53% มูลค่าซื้อ 1.85 พันล้านบาท
9 ก.พ. 2564

ผู้สื่อข่าวรายงานว่า ราคาหุ้น บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC อยู่ที่ 80.75 บาท บวก 3.50 บาท หรือ 4.53% สูงสุดที่ 81.25 บาท ต่ำสุดที่ 77.50 บาท ด้วยมูลค่าซื้อ 1.85 พันล้านบาท

โดย บล.ยูโอบี เคย์เฮียน ระบุในบทวิเคราะห์ แนะนำ “เก็งกำไร” หุ้น GPSC ราคาเป้าหมาย 85 บาท โดยแนวโน้มผลประกอบการโตต่อเนื่อง และได้อานิสงค์จากกระแส EV &amp; Battery
ส่วน บล.เอเซีย พลัส ระบุในบทวิเคราะห์ แนะนำ “ซื้อ” หุ้น GPSC ราคาเป้าหมาย 82 บาท เชื่อว่าราคาหุ้นในช่วงที่ผ่านมาเริ่มมีการปรับตัวขึ้นสะท้อนมูลค่าพื้นฐานไปบ้างแล้ว โดยในภาพรวมคาดกำไรสุทธิและกำไรปกติทั้งปี 2563 เท่ากับ 7.8 พันล้านบาท และ 9.3 พันล้านบาท เพิ่มขึ้น 92.8% เมื่อเทียบจากปีก่อน และ 91.8% เมื่อเทียบจากปีก่อน ซึ่งมากกว่าประมาณการทั้งปี 2563 ที่ฝ่ายวิจัยประเมินไว้เล็กน้อย 2.5% และ 2.9% ตามลำดับ
นอกจากนี้คาดทิศทางกำไรปกติงวดไตรมาส 1/64 จะกลับมาฟื้นตัวจากรายได้ขายไฟฟ้าที่เพิ่มขึ้นทั้งในส่วนของรายได้ขายไฟฟ้าให้แก่ทางภาครัฐ และกลุ่มลูกค้าอุตสาหกรรม หลังจากผ่านช่วง low season ในไตรมาส 4 มาแล้ว รวมถึงจะเริ่มรับรู้โครงการนวนครส่วนขยาย (NNEG) กำลังการผลิตตามสัดส่วนผู้ถือหุ้น 30% ที่ 18 เมกะวัตต์ (COD เมื่อ 31 ตุลาคม 2563) ได้เต็มไตรมาสในครั้งแรก แต่อย่างไรก็ตาม จะมีการหยุดซ่อมบำรุงตามแผนสำหรับโรงไฟฟ้า GHECO-One ในช่วงเดือนมกราคม เป็นเวลา 37 วัน ซึ่งคาดจะส่งผลให้มีต้นทุนเพิ่มขึ้นในงวดไตรมาส 1/64
ทั้งนี้ภาพรวมปี 2564คาดว่ากำไรสุทธิ และกำไรปกติจะปรับตัวเพิ่มขึ้น ราว 5.8% เมื่อเทียบจากปีก่อน และ 7.1% เมื่อเทียบจากปีก่อน มาอยู่ที่ 8.3 พันล้านบาท และ 1 หมื่นล้านบาท ตามลำดับ จากการรับรู้โครงการ NNEG 18 เมกะวัตต์ได้เต็มปี รวมถึงจะมีโครงการ Rayong WTE กำลังการผลิต ตามสัดส่วนการถือหุ้น 100% ที่ 9.8 เมกะวัตต์ จะ COD ในช่วงไตรมาส 2/64 โดยมีสมมติฐานค่าก๊าซธรรมชาติเฉลี่ยอยู่ที่ 240 บาท/ล้านบีทีอยู่ จาก 260 บาท/ล้านบีทียู ในปี 2563
นอกจากนี้ยังคาดว่าโรงงานผลิตหน่วยกักเก็บพลังงาน (Energy storage unit) กำลังการผลิต 30 MWh จะแล้วเสร็จและพร้อมดำเนินการผลิต (Start of Regular Production) ได้ในช่วงไตรมาส 2/64 โดยช่วงแรกจะยังอยู่ในช่วงทดลองและพัฒนา แม้จะยังไม่มีรายได้ที่เข้ามาอย่างมีนัยสำคัญ แต่ถึงเป็นหนึ่งในกลยุทธ์ S-Curve สำหรับธุรกิจใหม่ของ GPSC